আজ রাতেই এসএসসি একাদশ-দ্বাদশের চূড়ান্ত মেধাতালিকা প্রকাশ

কলকাতা: আজ প্রকাশিত হচ্ছে এসএসসি (School Service Commission) একাদশ ও দ্বাদশ শ্রেণির শিক্ষক নিয়োগের প্যানেল বা মেধাতালিকা (SSC Class XI-XII Teachers Merit List)। রাজ্য সরকারের সবুজ সংকেতের পরই আজ রাতে এসএসসির ওয়েবসাইটে মেধাতালিকা প্রকাশ করা হবে বলে খবর। এসএসসি সূত্রে খবর, রাজ্য সরকারের তরফে সবুজ সঙ্কেত পাওয়া পরেই ১২৪৪৫ শূন্যপদের মেধাতালিকা প্রকাশ করা হবে।আর চূড়ান্ত মেধাতালিকা প্রকাশের এক সপ্তাহের মধ্যেই সুপারিশপত্র বা রেকমেন্ডেশন লেটার দেবে কমিশন।

সূত্রের খবর, মেধাতালিকা প্রকাশের পর ২৭ জানুয়ারি বা তারপর থেকে কাউন্সেলিং শুরু করতে চাইছে এসএসসি। কাউন্সেলিং প্রক্রিয়া শেষ হলেই সাতদিনের মধ্যে সুপারিশপত্র দেওয়া হতে পারে বলে খবর। ইতিমধ্যে ইন্টারভিউ ও নথি যাচাইয়ের প্রক্রিয়া শেষ করেছে এসএসসি। প্রসঙ্গত, নিয়োগের মেয়াদ ৩১ ডিসেম্বর থেকে বাড়িয়ে ২০২৬ -এর ৩১ অগাস্ট করেছে সুপ্রিম কোর্ট। কিন্তু সূত্রের খবর, রাজ্য সরকার আসন্ন বিধানসভা নির্বাচনের আগেই নিয়োগ প্রক্রিয়া সম্পন্ন করতে চাইছে। গত বছর ১৪ সেপ্টেম্বর পরীক্ষার আয়োজন করা হয়েছিল।গত বছর ৭ নভেম্বর প্রকাশিত হয়েছে ফল। রাজ্যের ৪৭৮টি কেন্দ্রে পরীক্ষা গ্রহণ করা হয়। পরীক্ষা নেওয়া হয় মোট ৩৫টি বিষয়ে। প্রতি বিষয়ে পরীক্ষার মোট নম্বর ছিল ৬০। একাদশ-দ্বাদশ শ্রেণির জন্য আবেদন করেছিলেন ২ লক্ষ ৪৬ হাজার ৫৪৩ জন। তাঁদের মধ্যে ৩,১২০ জন বিশেষ ভাবে সক্ষম‌। পরীক্ষায় বসেছিলেন ২ লক্ষ ২৯ হাজার ৬০৬ জন।

আরও পড়ুন: আশাকর্মীদের বিক্ষোভ ঘিরে তুলকালাম কলকাতায়, পুলিশের সঙ্গে ধস্তাধস্তি

যদিও নবম-দশম শ্রেণির শিক্ষক নিয়োগের মেধাতালিকা প্রকাশিত হবে, তা এখনও অজানা। কারণ এখনও নবম-দশমের ভেরিফিকেশন বা ইন্টারভিউ শুরু হয়নি। আবার স্কুলশিক্ষা দফতর সূত্রে খবর, আগামী ১ মার্চ (রবিবার) হতে পারে গ্রুপ ‘সি’ নিয়োগের লিখিত পরীক্ষা। আর এক সপ্তাহের মাথায় আগামী ৮ মার্চ (রবিবার) গ্রুপ ‘ডি’ নিয়োগের লিখিত পরীক্ষা নেওয়া হতে পারে। ইতিমধ্যে স্কুল সার্ভিস কমিশন (School Service Commission) প্রস্তুতি শুরু করে দিয়েছে বলে।